
ΕΡΩΤΗΣΗ ΚΑΙ ΑΙΤΗΣΗ ΚΑΤΑΘΕΣΗΣ ΕΓΓΡΑΦΩΝ

Προς τον Υπουργό Αγροτικής Ανάπτυξης και Τροφίμων

Θέμα : Αδικαιολόγητες καθυστερήσεις καταβολής ενισχύσεων στους δικαιούχους αγρότες αγροπεριβαλλοντικών προγραμμάτων
Με τον δεύτερο άξονα του Προγράμματος Αγροτικής Ανάπτυξης 2007 – 2013 και συγκεκριμένα με το μέτρο 214 «Γεωργοπεριβαλλοντικές ενισχύσεις» στηρίζονται μέθοδοι γεωργικής παραγωγής που επιχειρούν να συνδυάσουν την προστασία του περιβάλλοντος με την ποιοτική γεωργία. Στο πλαίσιο αυτό προβλέφθηκε η οικονομική ενίσχυση των γεωργών  μέσω αγροπεριβαλλοντικών προγραμμάτων, που ασκούν τη βιολογική γεωργία και εφαρμόζουν καλλιεργητικές τεχνικές που συμβάλλουν στην προστασία των ευαίσθητων στα νιτρικά περιοχών. 

Υπεύθυνος φορέας προώθησης των εν λόγω προγραμμάτων είναι το Υπουργείο Αγροτικής Ανάπτυξης και Τροφίμων, ενώ αρμόδιοι για την υλοποίηση των σχετικών αγροπεριβαλλοντικών μέτρων, είναι ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) και οι Διευθύνσεις Αγροτικής Ανάπτυξης των Περιφερειών.  Εντούτοις, η υλοποίηση των προγραμμάτων του μέτρου 214 παρουσιάζει χρόνια γραφειοκρατικά εμπόδια τα οποία ευθύνονται για σημαντικές καθυστερήσεις στις καταβολές των ενισχύσεων. Από την κατάθεση των αιτήσεων συμμετοχής, την εξέταση των ενστάσεων μέχρι την καταβολή των ενισχύσεων, οι καθυστερήσεις είναι τόσο μεγάλες, ώστε ακόμα και αγρότες οι οποίοι εντάχθηκαν το 2012 να μην  έχουν λάβει ακόμα κανένα ποσό ενίσχυσης. 

Το πρόβλημα γίνεται ακόμα έντονο για τους αγρότες εκείνους που εντάχθηκαν στο πρόγραμμα της βιολογικής γεωργίας, το οποίο απαιτεί  δύο ή και τρία έτη μεταβατικής περιόδου, καθώς και για στους αγρότες  του προγράμματος προστασίας των ευαίσθητων στα νιτρικά περιοχών (σε πολλούς οφείλονται ενισχύσεις ακόμη και από το 2010),  το οποίο περιέχει όρους που μειώνουν το παραγόμενο αγροτικό προϊόν και κατά συνέπεια και το αγροτικό εισόδημα. Οι καθυστερήσεις αυτές σε συνδυασμό με την γενικότερη φορολογική αντιμετώπιση των αγροτών και την συνεχόμενη αύξηση του κόστους παραγωγής απειλούν να θέσουν πάρα πολλούς αγρότες εκτός παραγωγής. 

Επειδή οι καθυστερήσεις στη καταβολή των ενισχύσεων των αγροπεριβαλλοντικών προγραμμάτων είναι μεγάλες και η ποιοτική γεωργία θα πρέπει να υποστηρίζεται χωρίς γραφειοκρατικά κωλύματα. 

Ερωτάται ο αρμόδιος Υπουργός :

Τι προτίθεται να κάνει ώστε να αντιμετωπιστούν τα προβλήματα των καθυστερήσεων καταβολής των ενισχύσεων των αγροτών που είναι δικαιούχοι ενίσχυσης των αγροπεριβαλλοντικών προγραμμάτων βιολογικής γεωργίας και προστασίας των ευαίσθητων στα νιτρικά περιοχών, προκειμένου να εξομαλυνθεί ο ρυθμός καταβολής των ενισχύσεων,  ώστε αυτές να καταβάλλονται το συντομότερο δυνατόν στους δικαιούχους; 

ΑΙΤΗΣΗ ΚΑΤΑΘΕΣΗΣ ΕΓΓΡΑΦΩΝ

Παρακαλείται ο αρμόδιος Υπουργός να καταθέσει όλα τα επικαιροποιημένα στοιχεία σχετικά με την πορεία υλοποίησης των αγροπεριβαλλοντικών προγραμμάτων του μέτρου 214 (αριθμός δικαιούχων, δεσμεύσεις, πληρωμές, χρόνοι που μεσολαβούν από την ένταξη στα προγράμματα μέχρι την καταβολή των ενισχύσεων κλπ.). 

